
««ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ ՀԱՐԱԿԻՑ ՕՐԵՆՔՆԵՐԻ ՆԱԽԱԳԾԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ

1. Ընթացիկ իրավիճակը և իրավական ակտի ընդունման անհրաժեշտությունը
««Տեղական ինքնակառավարման մասին» օրենքում փոփոխություններ և լրացումներ կատարելու մասին» և հարակից օրենքների նախագծերի փաթեթով (այսուհետ` Նախագիծ) առաջարկվող փոփոխությունները և լրացումներն ուղղված են տեղական ինքնակառավարման համակարգի արդյունավետության բարձրացմանը և մրցունակ համայնքային ծառայության ապահովմանը։ Առաջարկվող փոփոխություններով նախատեսվում է վերանայել համայնքային պաշտոններ և համայնքային ծառայության պաշտոններ զբաղեցնող անձանց վարձատրության գործող համակարգը՝ ներդնելով վարձատրության նոր կարգավորումներ, ինչը թույլ կտա վարձատրության չափն առնչել աշխատանքի արդյունավետության և համայնքային ծառայությունների որակի բարձրացման հետ։
Նախագծի մշակման համար հիմք են հանդիսացել ինչպես համայնքների կողմից բարձրաձայնված խնդիրները, մասնավորապես` պատշաճ վարձատրության, դրա միջոցով` որակյալ մասնագետների ներգրավման և համայնքային ծառայությունների մատուցման որակի բարձրացման անհրաժեշտությունը, այնպես էլ Վարչապետի և փոխվարչապետի հանձնարարականները, Ազգային ժողովի պատգամավորների առաջարկությունները:
Մասնավորապես, Վարչապետի կողմից Տարածքային կառավարման և ենթակառուցվածքների նախարարությունում 2023 թվականի դեկտեմբերի 8-ին անցկացված խորհրդակցության ընթացքում հանձնարարվել է ձեռնարկել գործուն քայլեր oրենսդրական համապատասխան կարգավորումների միջոցով համայնքների ղեկավարների և համայնքային ծառայողների աշխատավարձերի բարձրացման ուղղությամբ (արձանագրություն N Վ/191-2023, կետ 3.3.7-րդ): Կառավարության 2026 թվականի մարտի 12-ի N 10 նիստի օրակարգային 33-րդ հարցի շրջանակներում Վարչապետի կողմից Տարածքային կառավարման և ենթակառուցվածքների նախարարին հանձնարարվել է՝ քննարկել տեղական ինքնակառավարման մարմիններում աշխատողների աշխատանքի վարձատրությունը կատարողականի գնահատման հիման վրա իրականացնելու հարցը:
Գործող «Տեղական ինքնակառավարման մասին» օրենքի համաձայն` համայնքի ղեկավարի պաշտոնային դրույքաչափը սահմանվում է Հայաստանի Հանրապետության Ազգային ժողովի պատգամավորի պաշտոնային դրույքաչափի նկատմամբ հետևյալ տոկոսաչափերով.
1) մինչև 1000 բնակիչ ունեցող համայնքի ղեկավարի համար` մինչև 42,57 տոկոս.
2) 1001-ից մինչև 5000 բնակիչ ունեցող համայնքի ղեկավարի համար` մինչև 52,06 տոկոս.
3) 5001-ից մինչև 20000 բնակիչ ունեցող համայնքի ղեկավարի համար` մինչև 66,55 տոկոս.
4) 20001-ից մինչև 75000 բնակիչ ունեցող համայնքի ղեկավարի համար` մինչև 71,04 տոկոս.
5) 75000-ից ավելի բնակիչ ունեցող համայնքի ղեկավարի համար` մինչև 85,52 տոկոս:
Նույն օրենքում աշխատակազմի և համայնքային հիմնարկների աշխատողների վարձատրությանը վերաբերող հոդվածում սահմանված է, որ յուրաքանչյուր աշխատողի պաշտոնային դրույքաչափը չի կարող գերազանցել տվյալ համայնքի ղեկավարի պաշտոնային դրույքաչափի`
1) մինչև 1000 բնակիչ ունեցող համայնքի համար` 81,95 տոկոսը.
2) 1001-ից մինչև 5000 բնակիչ ունեցող համայնքի համար` 81,65 տոկոսը.
3) 5001-ից մինչև 20000 բնակիչ ունեցող համայնքի համար` 81,43 տոկոսը.
4) 20001-ից մինչև 75000 բնակիչ ունեցող համայնքի համար` 81,26 տոկոսը.
5) 75000-ից ավելի բնակիչ ունեցող համայնքի համար` 81,14 տոկոսը:
2. Առաջարկվող կարգավորումը
Հաշվի առնելով համայնքների խոշորացման (միավորման) և, ըստ այդմ և ոչ միայն դրանով պայմանավորված, համայնքների ղեկավարների, համայնքային պաշտոն զբաղեցնող այլ անձանց և համայնքային ծառայողների լիազորությունների շրջանակի աճը` նախագծով առաջարկվում է վերանայել համայնքային պաշտոններ և համայնքային ծառայության պաշտոններ զբաղեցնող անձանց վարձատրության գործող համակարգը՝ վերանայելով վարձատրության հաշվարկման կարգը և ներդնելով վարձատրության նոր համակարգ։
Նախատեսվում է համայնքի ղեկավարի պաշտոնային դրույքաչափը սահմանել Հայաստանի Հանրապետության Ազգային ժողովի պատգամավորի պաշտոնային դրույքաչափի նկատմամբ հետևյալ տոկոսաչափերով.
1) մինչև 1000 բնակիչ ունեցող համայնքի ղեկավարի համար` մինչև 50 տոկոս.
2) 1001-ից մինչև 5000 բնակիչ ունեցող համայնքի ղեկավարի համար` մինչև 60 տոկոս.
3) 5001-ից մինչև 20000 բնակիչ ունեցող համայնքի ղեկավարի համար` մինչև 70 տոկոս.
4) 20001-ից մինչև 75000 բնակիչ ունեցող համայնքի ղեկավարի համար` մինչև 80 տոկոս.
5) 75000-ից ավելի բնակիչ ունեցող համայնքի ղեկավարի համար` մինչև 90 տոկոս:
Առաջարկվում է սահմանել, որ համայնքի ղեկավարի պաշտոնային դրույքաչափի և լրացուցիչ աշխատավարձի հանրագումարը չի կարող գերազանցել իր պաշտոնային դրույքաչափի 130 տոկոսը, իսկ համայնքային պաշտոն և համայնքային ծառայության պաշտոն զբաղեցնող անձանց լրացուցիչ աշխատավարձը չի կարող գերազանցել հիմնական և լրացուցիչ աշխատավարձի ընդհանուր չափի  60 տոկոսը:
Մեկ այլ կարգավորման համաձայն ամրագրվում է, որ համայնքային պաշտոն և համայնքային ծառայության պաշտոն զբաղեցնող անձանց (բացառությամբ` տվյալ համայնքի ղեկավարի) վարձատրության չափը չի կարող գերազանցել տվյալ համայնքի ղեկավարի վարձատրության չափի 80 տոկոսը: Հարկ է շեշտել, որ Օրենքի գործող խմբագրությամբ 81,14-81,95 տոկոսային միջակայքի փոխարինումը 80 տոկոսով չի ենթադրում վարձատրության վերին շեմի նվազեցում` հաշվի առնելով այն հանգամանքը, որ սույն նախագծին զուգընթաց շրջանառվող ««Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում և հարակից օրենքներում փոփոխություններ և լրացումներ կատարելու մասին» օրենքների նախագծերի փաթեթով նախատեսվում է Ազգային ժողովի պատգամավորի պաշտոնային դրույքաչափի բարձրացում: Սա իր հերթին ենթադրելու է համայնքի ղեկավարի վարձատրության էական ավելացում` անկախ տոկոսային կետով ավելացումից, ինչի արդյունքում ստեղծվում է համայնքային պաշտոն զբաղեցնող մյուս անձանց, համայնքային ծառայողների, աշխատակազմի այլ աշխատողների և համայնքային հիմնարկների աշխատողների վարձատրության էական ավելացման հնարավորություն` անկախ վերին շեմի տոկոսային արտահայտման տարբերությունից:
Հիմնական աշխատավարձի դրույքաչափի տոկոսային և ըստ էության բարձրացումից բացի` սույն նախագծով առաջարկվում է նաև վարձատրության նոր համակարգի ներդրում, ի դեմս` կատարողականի հիման վրա լրավճարի կիրառման համակարգի, ինչը ևս էականորեն նպաստելու է նշված անձանց վարձատրության չափի բարձրացմանը: Ընդ որում` լրավճարի տրամադրման շրջանակներում նաև նախատեսվում է համայնքների բյուջեներից լրավճարի տրամադրման բերումով առաջացող ծախսերն օրենքներն ուժի մեջ մտնելուց հետո առաջին երկու տարիների ընթացքում փոխհատուցել պետական բյուջեի միջոցներից, ինչը համայնքային բյուջեներում վարձատրության չափի սահմանափակման գործոն չի հանդիսանա:
Համայնքային պաշտոն և համայնքային ծառայության պաշտոն զբաղեցնող անձանց լրավճարի ընդհանուր չափը նախատեսվում է որոշել Կառավարության կատարողականի ընդհանուր ցուցանիշի հիման վրա: Ըստ այդմ` առաջարկվում է Նախագծում նախատեսել դրույթ, ըստ որի` լրավճարի հաշվարկման և տրամադրման կարգը և առանձնահատկությունները պետք է սահմանի Կառավարությունը: Նախատեսվում է, որ նշված ենթաօրենսդրական իրավական ակտի շրջանակներում հստակ կձևակերպվեն լրավճարի հաշվարկման և տրամադրման կարգը և առանձնահատկությունները, որոնք կարտացոլեն Կառավարության կատարողականի ընդհանուր ցուցանիշի հիման վրա համայնքային պաշտոն և համայնքային ծառայության պաշտոն զբաղեցնող անձանց լրավճարի ընդհանուր չափի որոշման հետ կապված հարաբերությունները:
3. Լրացուցիչ ֆինանսական միջոցների անհրաժեշտությունը և պետական և համայնքային բյուջեների եկամուտներում և ծախսերում սպասվելիք փոփոխությունները
Նախագծի ընդունումը Հայաստանի Հանրապետության պետական բյուջեի և համայնքային բյուջեների եկամուտներում և ծախսերում անմիջական փոփոխությունների չի հանգեցնի, սակայն դրանից բխող ենթաօրենսդրական նորմատիվ իրավական ակտերն ուժի մեջ մտնելու պարագայում նախատեսվում է պետական բյուջեի ծախսերի ավելացում տարեկան մինչև 4,5 մլրդ դրամի չափով, ինչն ուղղվելու է վարձատրության նոր համակարգի ներդրման շրջանակներում համայնքների (բացառությամբ` Երևանի) բյուջեներից լրավճարի տրամադրման բերումով առաջացող ծախսերը պետական բյուջեի միջոցներից փոխհատուցմանը: Ենթաօրենսդրական նորմատիվ իրավական ակտերն ուժի մեջ մտնելու պարագայում նախատեսվում է նաև համայնքային բյուջեներում ծախսերի ավելացում տարեկան մինչև 3,5 մլրդ դրամի չափով, սակայն հաշվի առնելով համայնքների բյուջեների աշխատավարձային ֆոնդերի մասով տեղական ինքնակառավարման ինքնուրույնության սկզբունքը` նշված արժեքն իմպերատիվ բնույթ չի կրում և առավելագույն մոտավոր արժեք է:
4. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է Տարածքային կառավարման և ենթակառուցվածքների նախարարության կողմից:
5. Ակնկալվող արդյունքը
Նախագծի ընդունմամբ կներդրվի վարձատրության նոր համակարգ, ինչը թույլ կտա վարձատրության չափը համարժեքորեն պայմանավորել աշխատանքի գրանցած արդյունքներով, որպես աշխատանքի արդյունավետության և հանրային ծառայությունների որակի  բարձրացման էական գործոն։
6. Կապը ռազմավարական փաստաթղթերի հետ
Նախագիծը բխում է Կառավարության 2021 թվականի օգոստոսի 18-ի N 1363-Ա որոշմամբ հաստատված Հայաստանի Հանրապետության կառավարության ծրագրից, ինչպես նաև Կառավարության 2022 թվականի մայիսի 13-ի N 691-Լ որոշմամբ հաստատված հանրային կառավարման բարեփոխումների ռազմավարությունից։
